Yeni Azərbaycan əlifbası layihəsinin hazırlanması haqqında Azərbaycan SSR Ali Soveti Rəyasət Heyətinin Qərarı (2 fevral 1991-ci il)
Azərbaycan SSR Ali Sovetinin Rəyasət Heyəti yanında yeni Azərbaycan  əlifbasının tərtibi üzrə  komissiyanın sədri F. Q. Muradəliyev yoldaşın məlumatını dinləyərək Azərbaycan SSR Ali Sovetinin Rəyasət  Heyəti qeyd edir ki, komissiya latın əlifbasına keçilməsi məsələsini hərtərəfli öyrənmək üçün xeyli iş görmüş,  nüfuzlu mütəxəssisləri, elm xadimlərini və xalq təhsili idarələrinin, müvafiq nazirliklərin, baş idarələrin  nümayəndələrini bu işə cəlb etmiş, respublika ictimaiyyətinin,  əhalinin müxtəlif təbəqələrinin fikrini nəzərə  almışdır. Latın qrafikası  əsasında hazırlanmış  əlifbanın layihəsi və bu  əlifbaya keçmək barədə tövsiyələr  Azərbaycan SSR Ali Soveti tərəfindən baxılmağa və müzakirə edilməyə layiqdir. 
 
Azərbaycan SSR Ali Sovetinin Rəyasət Heyəti qərara alır: 
 
 Latın qrafikası əsasında Azərbaycan əlifbası layihəsinin tərtibi üzrə komissiyanın işi bəyənilsin.
 On ikinci çağırış Azərbaycan SSRİ Ali Sovetinə tövsiyə olunsun ki, Azərbaycan  əlifbası layihəsinin  hazırlanması məsələsini birinci sessiyanın gündəliyinə daxil etsin. 
 
Azərbaycan SSR Ali Sovetinin sədri   Bakı şəhəri, 2 fevral 1991-ci il,  № 1980-XI.

Azərbaycanın dövlət dili haqqında qərarlar, fərmanlar və qanunlar
1991